新莊水道記碑

碑文

夫水天地生成，为人生日长必需，而属五饮之首。挽近民智日进，莫不知水质之良否，至关乎年寿之短长，是以人烟繁密之区，多设张水道用济民生。然水之种类颇伙，以古所定水品，无虑三十多种，总其大较，远从地脉来者为上，若复蒸溜取之则尤上；由附近河溪渗至者为次，由城市村落沟浍污水混入井者又其次；于外诸水或具有毒质仅可疗疾而不适常用者，则毋庸言矣。
我新庄未有水道之先，在习见者视之，水莫不足，无如绕街圳渠，利用至杂，而井水又多含石灰参加里，不适饮用。街之财政故不甚裕，虽历来官民于斯三致意，特托伊泽府技师精堪实测以设水道，请当局均不见许。迨阿久根氏主街政，乃仍前志不惮烦，叠向州府陈情补不逮，及昭和七年，始得准可，更荷敷设补助费各三分之一，而街民亦仅担同数，以昭和八年一月四日首工，于同九年七月十八日告峻，共费敷设金拾五万余圆。于是开通给水，水由街辖柯厝坑泉脉会以河溪之流质称良，而水源滤过池其地高五十米，故给水之压力壮，街民便之。论者谓斯虽当道之加惠，是亦阿久根前街长之竭力为民请命，与伊泽府技师善为设计，故能终底于成也。今两氏俱既挂冠爰以去，思附诸水道记云尔。
　　　　　　　　　　　　　　时昭和十四年　岁次己卯相月　吉旦 黄渊源撰　郑福仕书